Tarybos Reglamentas (EB) Nr. 120/97
1997 m. sausio 20 d.
iš dalies keičiantis Reglamentą (EB) Nr. 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 130s straipsnio 1 dalį,
atsižvelgdama į Komisijos pasiūlymą [1],
atsižvelgdama į Ekonomikos ir socialinių reikalų komiteto nuomonę [2],
laikydamasi 189c straipsnyje [3] nustatytos tvarkos,
atsižvelgdama į 1993 m. vasario 1 d. Tarybos reglamentą (EEB) 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės [4], ypač į jo 16 straipsnį,
kadangi Europos bendrija nuo 1994 m. vasario 7 d. yra Bazelio konvencijos dėl tarpvalstybinio pavojingų atliekų vežimo ir jų tvarkymo kontrolės dalyvė;
kadangi Bazelio konvencijos šalių antroji konferencija visuotinu susitarimu priėmė sprendimą (Sprendimas II/12) nedelsiant uždrausti eksportuoti pavojingas atliekas galutiniam šalinimui iš OECD valstybių į šiai organizacijai nepriklausančias valstybes ir nuo 1998 m. sausio 1 d. uždrausti eksportuoti pavojingas atliekas, skirtas perdirbimui arba panaudojimui, iš OECD valstybių į šiai organizacijai nepriklausančias valstybes;
kadangi Bazelio konvencijos šalių trečioji konferencija visuotinu susitarimu priėmė sprendimą (Sprendimas III/1) pakeisti konvenciją, kad ji draustų eksportuoti pavojingas atliekas, skirtas šalinti, iš VII priede išvardytų valstybių į konvenciją pasirašiusias ten neišvardytas valstybes ir nuo 1998 m. sausio 1 d. draustų eksportuoti konvencijos 1 straipsnio 1 dalies a punkte minimas atliekas, skirtas panaudoti, iš VII priede išvardytų valstybių į konvenciją pasirašiusias ten neišvardytas valstybes;
kadangi Bendrijoje priimti pavojingų atliekų apibrėžimai šiuo metu nevisiškai atitinka Bazelio konvencijos apibrėžimus, ir dėl to Bazelio konvencijos draudžiamos eksportuoti atliekos gali būti eksportuojamos iš Bendrijos, todėl Bendrijos atitinkamus apibrėžimus ir sąrašus reikia koreguoti;
kadangi būtina parengti Reglamento (EEB) Nr. 259/93 V priedą, kuriame būtų nurodytos pavojingos atliekos, kurių eksportui taikomas Bazelio konvencijos draudimas;
kadangi ne vėliau kaip 1998 m. sausio 1 d. Komisija turėtų peržiūrėti ir pakeisti minėtą V priedą atsižvelgdama į atliekas, įtrauktas į sąrašą, priimtą pagal 1991 m. gruodžio 12 d. Tarybos direktyvos 91/689/EEB dėl pavojingų atliekų [5] 1 straipsnio 4 dalį, ir atliekų, apibūdinamų Bazelio konvencijoje kaip pavojingos, sąrašus; kadangi minėtame V priede išvardytas atliekas eksportuoti naudojimui, išskyrus į šalis, kurioms taikomas OECD sprendimas, turi būti draudžiama nuo 1998 m. sausio 1 d.;
kadangi gali būti reikalinga retkarčiais peržiūrėti ir pakeisti minėtą V priedą, kad jame atsispindėtų Bazelio konvenciją pasirašiusių šalių susitarimas, kurias atliekas konvencijoje reikia apibūdinti kaip pavojingas;
kadangi reikalaujama, kad šalys bendradarbiautų ir aktyviai dirbtų siekdamos, kad Bazelio konvencijos šalių konferencijų Sprendimai II/12 ir III/1 būtų veiksmingai įgyvendinti;
kadangi Reglamento (EEB) Nr. 259/93 14 straipsnis jau draudžia eksportuoti galutiniam šalinimui skirtas atliekas į OECD nepriklausančias valstybes; kadangi to Reglamento 18 straipsnis draudžia bet kokį atliekų eksportą į AKR valstybes;
kadangi šiuo metu minėtas reglamentas nevisiškai uždraudžia eksportuoti pavojingas atliekas, skirtų perdirbimui ir panaudojimui, į OECD nepriklausančias valstybes;
kadangi dėl to minėtą reglamentą reikia pataisyti,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 259/93 16 straipsnio 1 dalis turi būti pakeista taip:
"1. Eksportuoti regeneravimui atliekas, išvardytas V priede, turi būti draudžiama, išskyrus:
a) į šalis, kurioms taikomas OECD sprendimas;
b) į kitas šalis:
- kurios yra pasirašiusios Bazelio konvenciją ir (arba) su kuriomis Bendrija ar Bendrija ir jos valstybės narės yra pasirašiusios dvišales, daugiašales ar regionines sutartis ar susitarimus pagal Bazelio konvencijos 11 straipsnį ir šio straipsnio 2 dalį. Tačiau nuo 1998 m. sausio 1 d. toks eksportas turi būti draudžiamas,
- su kuriomis atskiros valstybės narės yra pasirašiusios dvišales sutartis ar susitarimus prieš pradedant taikyti šį reglamentą, jei tos sutartys ir susitarimai neprieštarauja Bendrijos teisės aktams ir atitinka Bazelio konvencijos 11 straipsnį ir šio straipsnio 2 dalimi. Apie šias sutartis ir susitarimus būtina pranešti Komisijai per tris mėnesius nuo šio reglamento taikymo pradžios arba nuo tokių susitarimų įsigaliojimo, priklausomai nuo to, kuri data ankstesnė, o jos turi nustoti galiojusios, sudarius sutartis ir susitarimus pagal pirmąją įtrauką. Tačiau visi tokie eksportai turi būti uždrausti nuo 1998 m. sausio 1 d.
Komisija Direktyvos 75/442/EEB 18 straipsnyje nustatyta tvarka turi kuo greičiau, bet ne vėliau kaip iki 1998 m. sausio 1 d., peržiūrėti ir pakeisti šio reglamento V priedą atsižvelgdama į atliekas, kurios yra įtrauktos į sąrašą, priimtą pagal 1991 m. gruodžio 12 d. Tarybos direktyvos 91/689/EEB dėl pavojingų atliekų (*) 1 straipsnio 4 dalį, ir visus atliekų, apibūdinamų Bazelio konvencijoje kaip pavojingos, sąrašus. [6]
Vėliau V priedas turi būti peržiūrėtas ir pakeistas, reikalui esant, ta pačia tvarka. Komisija visų pirma peržiūri priedą, kad galėtų įsigalioti Bazelio konvencijos šalių sprendimai, kurios atliekos turi būti konvencijoje apibūdintos kaip pavojingos, ir atliekų sąrašų pataisos, priimtos pagal Direktyvos 91/689/EEB 1 straipsnio 4 dalį."
2 straipsnis
Šis tekstas turi būti įterptas į Reglamentą (EEB) Nr. 259/93 kaip V priedas:
"V PRIEDAS
Atliekos, išvardytos šio reglamento III priede.
Atliekos išvardytos šio reglamento IV priede.
"3 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. sausio 20 d.